《奉寄刘子石香兼赋索居五排二十韵》
清代·方仁渊

矫矫云中鹤，刘郎天骨高。文章驾杨马，诗句迈刘曹。

意气同明月，交情似浊醪。鼓盆休戚戚，扣角且陶陶。

材力矜予薄，襟期羡尔豪。读书俨剥茧，作画快挥毫。

得意晨忘食，研求夜继膏。郑虔难再得，潘岳志何劳。

秋水怀良友，春风恋绨袍。楼头已绿柳，洞口欲红桃。

良觌渺难慰，离思释愈牢。挹青开宴会，诗伯树风骚。

昨日欢携手，今朝叹二毛。流光弦上箭，人事海中涛。

贫也何妨达，时哉不我操。贾生悲献策，庄子乐观濠。

赋命诚前定，忧心空自忉。好携几两屐，去泛五湖舠。

白袷人无恙，青山我待遨。何当重剪烛，细酌碧葡萄。

作者简介：又名思梅，字耕霞，顾山人。幼好学，父母贫穷，借书苦读，工诗，有倚云轩吟草一卷。喜练书画，香山寺额出其手笔。工医学，悬壶常熟，有倚云轩医案、倚云轩医话易头歌诀、舌苔歌诀等书，创办常熟医学会月刊出版二十六期后，因经费停刊。民国十一年组织常熟医界抗议北洋政府颁布条理歧视中医。生于道光二十四年，民国十六年病逝，时八十三岁。